CELEX: 62012TN0574
Language: el
Date: 2012-12-18 00:00:00
Title: Υπόθεση T-574/12: Προσφυγή της 18ης Δεκεμβρίου 2012 — PAN Europe και Stichting Natuur en Milieu κατά Ευρωπαϊκής Επιτροπής

23.2.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 55/22
            
         Προσφυγή της 18ης Δεκεμβρίου 2012 — PAN Europe και Stichting Natuur en Milieu κατά Ευρωπαϊκής Επιτροπής
   (Υπόθεση T-574/12)
   2013/C 55/40
   Γλώσσα διαδικασίας: η ολλανδική
   
      Διάδικοι
   
   
      Προσφεύγουσες: Pesticide Action Network Europe (PAN Europe) (Βρυξέλλες, Βέλγιο) και Stichting Natuur en Milieu (Ουτρέχτη, Κάτω Χώρες) (εκπρόσωπος: F. Martens, δικηγόρος)
   
      Καθής: Ευρωπαϊκή Επιτροπή
   
      Αιτήματα των προσφευγουσών
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει την απόφαση της καθής της 16ης Οκτωβρίου 2012, με την οποία κρίθηκαν παραδεκτές αλλά αβάσιμες οι αιτήσεις των προσφευγουσών περί επανεξετάσεως του κανονισμού (ΕΚ) 149/2008 της Επιτροπής, της 29ης Ιανουαρίου 2008, για την τροποποίηση του κανονισμού (ΕΚ) 396/2005 του Ευρωπαϊκού Κοινοβουλίου και του Συμβουλίου με τη θέσπιση των παραρτημάτων ΙΙ, ΙΙΙ και IV για τον καθορισμό ανώτατων ορίων καταλοίπων στα προϊόντα που καλύπτονται από το παράρτημα Ι του κανονισμού (ΕΕ L 58, σ. 1)·
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής τους, οι προσφεύγουσες προβάλλουν έναν και μόνο λόγο, ο οποίος αφορά παράβαση των άρθρων 11, 168, 169 και 191 ΣΛΕΕ, των άρθρων 7, 35 και 38 του Χάρτη των Θεμελιωδών Δικαιωμάτων της Ευρωπαϊκής Ένωσης, των άρθρων 1, 14, παράγραφος 2, 22, 23, 24 και 25 του κανονισμού (ΕΚ) 396/2005 (1), των άρθρων 5 και 7 του κανονισμού (ΕΚ) 178/2002 (2) και των άρθρων 4 και 10 της οδηγίας 91/414/ΕΟΚ (3).
   
               —
            
            
               Οι προσφεύγουσες αμφισβητούν ότι τα ανώτατα όρια καταλοίπων (ΑΟΚ) καθορίζονται στο ελάχιστο δυνατό επίπεδο σύμφωνα με την ορθή γεωργική πρακτική.
            
         
               —
            
            
               Οι προσφεύγουσες υποστηρίζουν ότι οι φάκελοι δεν εξετάζονται επισταμένως. Οι προσφεύγουσες φρονούν συγκεκριμένα ότι τα άρθρα 22 έως 25 του κανονισμού (ΕΚ) 396/2005 ουδόλως προβλέπουν διαδικασία για τη συνολική εκτίμηση ενός πλήρους φακέλου στο πλαίσιο του πρώτου καθορισμού των προσωρινών ΑΟΚ.
            
         
               —
            
            
               Περαιτέρω, δεν ελήφθη υπόψη η σωρευτική έκθεση των καταναλωτών στα φυτοφάρμακα.
            
         
               —
            
            
               Τέλος, μεγάλος αριθμός προσωρινών ΑΟΚ υπερβαίνουν τα όρια των προδιαγραφών υγείας.
            
         
      (1)  Κανονισμός (ΕΚ) 396/2005 του Ευρωπαϊκού Κοινοβουλίου και του Συμβουλίου, της 23 Φεβρουαρίου 2005, για τα ανώτατα όρια καταλοίπων φυτοφαρμάκων μέσα η πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (ΕΕ L 70, σ. 1).
   
      (2)  Κανονισμός (ΕΚ) 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ L 31, σ. 1).
   
      (3)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230, σ. 1).